11-jarige pleeg selfmoord ná ‘poets’Tysen Benz Tysen Benz, ŉ 11-jarige seun van Michigan in die VSA, is Dinsdag begrawe nadat hy in Maart vanjaar selfmoord probeer pleeg het weens vals berigte. Hy was drie weke in die hospitaal voor hy op 4 April oorlede is. Benz het sy eie lewe probeer neem deur homself te hang nadat hy boodskappe gekry het wat hom laat glo het sy meisie het selfmoord gepleeg. “Sy het een van haar vriende se sosialemedia-rekeninge gebruik om die situasie eg te laat lyk. Hy was so onskuldig, so goedhartig en so naïef dat hy haar heeltemal geglo en sy eie lewe geneem het,” vertel sy ma, Katherine Goss. Goss het omstreeks 22:00 opgemerk haar seun is nie in sy bed in hul huis in Marquette nie. Sy het gedink hy maak dalk ŉ grappie. “Ek het hom in die kas gevind. Ek wou gou maak en het hom opgetel. Ek het geskree. Ek het my oudste seun gevra om die nooddienste te bel. My jongste kind het gehuil.” Matt Wiese, ŉ staatsaanklaer in Marquette, het gesê die meisie is intussen aangekla omdat sy kommunikasiedienste misbruik en valse berigte uitgestuur het. Vanweë haar ouderdom mag die meisie se identiteit nie bekend gemaak word nie. Benz het nooit vir sy ma vertel dat hy ŉ meisie het nie. “Hy het nie my toestemming gehad om in ŉ verhouding te wees nie, want hy het geweet ek keur nie ŉ verhouding op daardie ouderdom goed nie,” sê Goss. “Hy was heeltemal gelukkig. Daar was geen ander hartseer in sy lewe nie en hy het baie vriende gehad.” Volgens Goss was haar seun onbaatsugtig. ŉ Skarefinansieringswebwerf is vir die gesin begin en meer as $40 000 (ongeveer R550 000) is reeds ingesamel.